Lapsoselle
Miks’ synnyit lapsonen
 maailmaan,
 mis mustilla orhilla
 matkataan?
 Ohdake tie,
 missä tuonelan tuville vie.

 Miks’ synnyit lapsonen
 maailmaan,
 elon kyynele maljoja
 maistamaan?
 Elämän suo,
 missä huolien halloja tuo.

 Miks’ synnyit lapsonen
 maailmaan,
 mis orjat ne itkevät
 haavojaan?
 Puuttehen yö,
 missä kansojen sydäntä syö.

 Miks’ synnyit lapsonen
 maailmaan,
 ajan hämärä laaksohon
 horjumaan?
 Elämän tie,
 missä kyynele lähteille vie.